**Zákazka s nízkou hodnotou (civilná)**

**podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov**

**(realizovaná formou výzvy na predkladanie cenových ponúk)**

**Výzva na predkladanie cenových ponúk**

**1. Obstarávateľ**

Názov:                        **Dopravný podnik mesta Žiliny s.r.o.**Sídlo:                          Kvačalova 2, 011 40 Žilina

Zastúpený: Ing. Ján Barienčík, PhD., konateľ
Obchodný register: Okresný súd Žilina, Oddiel: Sro, Vložka číslo: 3510/L IČO:                           36 007 099

DIČ: 2020447583
IČ DPH:                    SK 2020447583

IBAN: SK19 0900 0000 0050 3504 4524

SWIFT: GIBASKBX

Bankové spojenie: Slovenská sporiteľňa, a.s.

Zapísaný: Obchodný register Okresného súdu Žilina, odd.: Sro, vložka č. 3510/L

Kontaktná osoba:       Ing. Peter Ďurkovský, oddelenie verejného obstarávania
Telefón:                      +421 415660168
E-mail:                        peter.durkovsky@dpmz.sk

Postup obstarávania: Dopravný podnik mesta Žiliny s.r.o. postupuje pri obstarávaní tejto zákazky ako obstarávateľ vykonávajúci vybrané činnosti v odvetví dopravy podľa § 9 ods. 6 a 7 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

 Zákazka je obstarávaná postupom zákazky s nízkou hodnotou (ďalej aj ako „zákazka“) podľa § 117 vyššie cit. zákona.

**2. Názov zákazky**

**Zabezpečenie služieb technickej a emisnej kontroly pre vozidlá DPMŽ**

**3. CPV kód predmetu obstarávania**

Spoločný slovník obstarávania (Hlavný slovník):

71631200-2 Technická inšpekcia automobilov

**4. Druh zákazky**

Služba

**5. Predpokladaná hodnota zákazky**

Predpokladaná hodnota zákazky: 7 600,00 EUR bez DPH

**6. Opis predmetu zákazky a technická špecifikácia**

Predmetom zákazky je vykonávanie technických kontrol cestných motorových vozidiel (ďalej aj ako „TK“) a emisných kontrol cestných motorových vozidiel (ďalej aj ako „EK“), ktoré vykoná úspešný uchádzač (ako zhotoviteľ) na vozidlách obstarávateľa. Zhotoviteľ vykoná tieto kontroly v súlade s právnymi predpismi a legislatívou Slovenskej republiky platnými v čase vykonania TK a EK.

Počet cestných motorových vozidiel, ktoré absolvujú technickú a emisnú kontrolu nebude zmluvne stanovený, obstarávateľ však v Prílohe č. 2 tejto Výzvy (Identifikačné údaje uchádzača a návrh na plnenie kritérií) uvádza predpokladaný počet pravidelných TK a EK podľa jednotlivých kategórií a špecifík vozidiel, ktoré plánuje realizovať u úspešného uchádzača počas zmluvného obdobia.

Predpokladaný počet pravidelných TK a EK je stanovený pre obdobie 24 mesiacov (od 28.03.2021 do 28.03.2023). Uvedené počty pravidelných TK a EK majú informatívny charakter a môžu sa v skutočnosti líšiť v závislosti od aktuálneho vozidlového parku a od prevádzkových potrieb obstarávateľa.

Úspešný uchádzač ako zhotoviteľ bude vykonávať TK a EK vozidiel obstarávateľa na svojom pracovisku stanice technickej kontroly (ďalej aj ako „STK“).

Obstarávateľ upozorňuje záujemcov/uchádzačov, že touto výzvou oslovuje predovšetkým subjekty zo Žiliny a najbližšieho okolia, ktoré sú schopné a oprávnené realizovať TK a EK kategórií vozidiel obstarávateľa na svojich pracoviskách STK. Uvedené obstarávateľ odôvodňuje tým, že z prevádzkového ale aj finančného hľadiska nie je ekonomické a hospodárne pre obstarávateľa pristavovať vozidlá (a zvlášť autobusy MHD) v iných, vzdialených pracoviskách STK okrem oprávnených pracovísk STK v spádovej oblasti mesta Žilina.

Obstarávateľ zároveň uvádza, že z prevádzkových dôvodov bude v zmluvných podmienkach návrhu zmluvy požadované zo strany obstarávateľa vykonanie TK a EK vozidiel DPMŽ do 1,5 – 2 hodín po zaevidovaní v príjmovej kancelárii STK zhotoviteľa. Týmto opatrením obstarávateľ predchádza neprimeraným prestojom, ktoré majú negatívny dopad na prevádzku a ekonomiku predovšetkým mestskej hromadnej dopravy v Žiline.

Predmetná zákazka nie je rozdelená na časti.

Variantné riešenia sa nepripúšťajú.

Obhliadka sa nerealizuje.

Elektronická aukcia sa neuplatňuje.

**7. Forma zmluvného vzťahu**

Obstarávateľ uzavrie s jedným úspešným uchádzačom Zmluvu o vykonávaní technických kontrol cestných motorových vozidiel a emisných kontrol motorových vozidiel, uzatvorená podľa § 269 ods. 2 Obchodného zákonníka (Zákon č. 513/1991 Zb. v znení neskorších predpisov), ďalej aj ako „zmluva“.

Obstarávateľ uzavrie s jedným úspešným uchádzačom na predmet zákazky zmluvu v trvaní **24 mesiacov na obdobie** **od 28.03.2021 do 28.03.2023.**

Návrh zmluvy je Prílohou č. 4 tejto Výzvy.

**8. Financovanie predmetu zákazky**

Predmet zákazky bude financovaný z finančných prostriedkov obstarávateľa.

Obstarávateľ neposkytne úspešnému uchádzačovi finančné zálohy ani preddavky na realizáciu predmetu zákazky.

**9. Jazyk v predmetnom verejnom obstarávaní a komunikácia**

Ponuka a tiež doklady v nej predložené, musia byť vyhotovené v štátnom jazyku Slovenskej republiky, t.j. v slovenskom jazyku. Doklady predložené v cudzom (pôvodnom jazyku) uchádzača musia byť zároveň predložené aj ako úradný preklad týchto dokladov do slovenského jazyka. Výnimka platí pre doklady predložené v českom jazyku. Tieto sú plne akceptované.

**Komunikácia a spôsob výmeny informácií:**

-zaslanie výzvy na predkladanie cenových ponúk subjektom: e-mailom;

-vysvetľovanie informácií uvedených vo Výzve na predkladanie cenových ponúk a týkajúcich sa predmetu zákazky: e-mailom;

-predkladanie ponúk zo strany uchádzača: **e-mailom** na adresu: peter.durkovsky@dpmz.sk;

-vysvetľovanie informácií uvedených v dokladoch ponuky uchádzača: e-mailom;

-informácia o výsledku vyhodnotenia ponúk zaslaná uchádzačom: e-mailom;

-doručenie odsúhlasenej a úspešným uchádzačom potvrdenej zmluvy určenej na uzavretie: v listinnej forme na adresu sídla obstarávateľa;

-komunikácia v iných veciach súvisiacich so zákazkou: e-mailom;

**10. Ponuka uchádzača bude pozostávať z predloženia nasledovných dokladov:**

Uchádzač predloží obstarávateľovi v lehote do uplynutia termínu na predkladanie ponúk nasledovné doklady:

**1)**Uchádzač predloží doklad - **Cenník**. Tento dokument je ***Prílohou č. 1*** tejto Výzvy a zároveň je Prílohou č. 1 návrhu zmluvy. Uchádzač v dokumente vyplní údaje požadované údaje a tento dokument predkladá obstarávateľovi vyhotovený v elektronickej forme (ako scan vo formáte .pdf).

**2)**Uchádzač predloží doklad - **Identifikačné údaje uchádzača a návrh na plnenie kritérií**. Tento dokument je ***Prílohou č. 2*** tejto Výzvy. Uchádzač vyplní v dokumente požadované údaje a tento dokument predkladá obstarávateľovi vyhotovený v elektronickej forme (ako scan vo formáte .pdf).

**!!! Upozornenie: Ceny, ktoré uvedie uchádzač v návrhu na plnenie kritérií (Príloha č. 2) a v Cenníku (Príloha č. 1) sú konečné a záväzné. Tieto ceny nie je možné po uplynutí lehoty na predkladanie ponúk viac meniť (smerom nahor, ani nadol). Ceny sa uvádzajú v EUR a centy (pokiaľ sa uvádzajú) sa zaokrúhľujú na dve desatinné miesta.**

Subjekt, ktorý nie je platiteľom dane z pridanej hodnoty (DPH) v Slovenskej republike, upozorní na túto skutočnosť v návrhu na plnenie kritérií, v cenníku a v texte návrhu zmluvy (t.j. na vyznačených miestach v dokumentoch).

**3)Doklady** **preukazujúce osobné postavenie uchádzača:**

Uchádzač predloží:

**a)**Splnenie podmienky účasti podľa § 32 ods. 1 písm. f) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov uchádzač preukáže doloženým **čestným vyhlásením**, že uchádzač nemá uložený zákaz účasti vo verejnom obstarávaní potvrdený konečným rozhodnutím v Slovenskej republike alebo v štáte sídla, miesta podnikania alebo obvyklého pobytu.

Uchádzač použije formulár čestného vyhlásenia uvedený v ***Prílohe č. 3*** tejto Výzvy. Uchádzač Prílohu č. 3 vyplní, podpíše a predkladá ju obstarávateľovi v elektronickej forme (ako scan vo formáte .pdf).

Pre hospodárske subjekty (uchádzačov) so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. f) platne zapísanú podľa vyššie cit. zákona, tak tieto hospodárske subjekty (uchádzači) nepredkladajú doklad podľa písmena a) tohto bodu Výzvy a obstarávateľ si túto skutočnosť overí náhľadom do Zoznamu hospodárskych subjektov.

**b)**Splnenie podmienky účasti podľa § 32 ods. 1 písm. e) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov uchádzač preukáže doloženým **dokladom o oprávnení dodávať tovar, uskutočňovať stavebné práce alebo poskytovať službu, ktorý zodpovedá predmetu zákazky**.

V nadväznosti na vyššie uvedené obstarávateľ upozorňuje, že subjekt, ktorý predkladá ponuku, musí mať v doklade, ktorý ho oprávňuje podnikať (Výpis z obchodného registra, živnostenského registra a pod.) uvedený predmet podnikania resp. činnosti, ktoré ho oprávňujú poskytovať služby zodpovedajúce predmetu zákazky, pričom na účely tejto zákazky týmito činnosťami sú najmä: technické kontroly vozidiel resp. vykonávanie kontrol technického stavu vozidiel a emisné kontroly motorových vozidiel, resp. vykonávanie emisných kontrol vozidiel. Sprostredkovanie služieb na účely tejto zákazky sa nepripúšťa, nakoľko sprostredkovanie služieb TK a EK nie je predmetom tejto zákazky. (Poznámka: Uchádzač, ktorý predkladá ponuku, musí vykonávať službu TK a EK na vlastnom pracovisku).

Nakoľko obstarávateľ je oprávnený použiť údaje z informačných systémov verejnej správy podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov v znení neskorších predpisov (zákon proti byrokracii), týmto oznamuje hospodárskym subjektom (uchádzačom) so sídlom na území Slovenskej republiky, že v zmysle vyššie cit. zákona tieto subjekty nemusia predkladať požadovaný doklad podľa písmena b) tohto bodu Výzvy, nakoľko si ho obstarávateľ dokáže zabezpečiť a skutočnosti overiť v príslušnom informačnom systéme verejnej správy. Uchádzači so sídlom mimo územia Slovenskej republiky predkladajú doklad podľa písm. b) tohto bodu Výzvy (aktuálne platný výpis z obchodného alebo živnostenského registra, resp. ekvivalentného registra v krajine sídla uchádzača). Nie je požadovaný úradne overený doklad. Doklad sa predkladá v elektronickej forme (ako scan vo formáte .pdf).

Pre uchádzačov so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. e)platne zapísanú podľa vyššie cit. zákona, tak tieto subjekty (uchádzači) nepredkladajú doklad podľa písm. b) tohto bodu Výzvy a obstarávateľ si túto skutočnosť overí náhľadom do Zoznamu hospodárskych subjektov.

**4)**Uchádzač v ponuke predloží doklad - **návrh zmluvy**. Uchádzač použije ***Prílohu č. 4*** tejto Výzvy, ktorej obsahom je návrh obchodno-zmluvných podmienok. Do návrhu zmluvy uchádzač vpíše všetky potrebné údaje podľa predtlače (miesta vyznačené žltým podfarbením textu).

Návrh zmluvy sa predkladá v ponuke ako naskenovaný dokument vo formáte .pdf.

Návrh zmluvy musí byť potvrdený podpisom osoby, ktorá je oprávnená podpisovať dokumenty za subjekt v zmysle informácií uvedených vo výpise z obchodného registra, živnostenského registra a pod. V prípade, že návrh zmluvy podpíše iná osoba, musí byť v ponuke predložený scan splnomocnenia na tento úkon vo formáte .pdf s úradne overenými podpismi.

Návrh zmluvy obsahuje nasledovnú prílohu:

Príloha č. 1: Cenník

Uchádzač v ponuke predkladá Prílohu č. 1 (ako súbor) iba v počte 1 ks, t.j. nie duplicitne.

**5)**Uchádzač v ponuke predloží doklad - **Čestné vyhlásenie**. Uchádzač na tento účel použije ***Prílohu č. 5*** tejto Výzvy. Do dokumentu čestného vyhlásenia uchádzač vpíše všetky potrebné údaje podľa predtlače a podpísaný dokument predkladá v ponuke naskenovaný vo formáte .pdf.

**11. Kritérium na vyhodnotenie ponúk**

Predložené ponuky budú vyhodnocované na základe najnižšej ceny.

Kritériom na vyhodnotenie ponúk v tomto postupe zadávania zákazky je **cena spolu v EUR bez DPH za vykonanie všetkých predpokladaných pravidelných TK a EK za všetky kategórie vozidiel a za celé zmluvné obdobie (vrátane cien za protokoly, osvedčenia a nálepky)**, t.j. cena uvedená v tabuľke č. 4 Prílohy č. 2 tejto Výzvy.

V prípade, ak ponúknuté ceny úspešného uchádzača za pravidelné TK a/alebo EK budú výrazne neprimerané (napr. vysoké) v porovnaní s cenami za TK a/alebo EK obvyklými na trhu v čase vyhodnocovania cenových ponúk, obstarávateľ si vyhradzuje právo neuzavrieť s takýmto uchádzačom zmluvu na predmet zákazky a postup zadávania zákazky zrušiť. Uvedené platí aj v prípade ponúknutých cien za opakované TK a/alebo EK. Ak úspešný uchádzač vybratý na základe hodnotiaceho kritéria ponúkne zároveň neprimerané ceny za opakované TK a/alebo EK, obstarávateľ si v takom prípade vyhradzuje tiež právo absolvovať tieto opakované TK a/alebo EK na inom pracovisku STK.

**12. Forma, miesto a spôsob predkladania dokladov, ktoré tvoria ponuku uchádzača**

Uchádzač predkladá doklady, ktoré sú obsahom ponuky **výlučne elektronickou poštou (e-mailom)** **ako scan dokumentov v rozsahu podľa bodu 10. tejto výzvy a to vo formáte .pdf, ak nie je uvedené inak** a na adresu: peter.durkovsky@dpmz.sk.

Obstarávateľ akceptuje predloženie dokladov v ponuke vyhotovených aj v inom needitovateľnom formáte okrem formátu .pdf.

**13. Lehota na predkladanie ponúk**

Termín: **do 10.02.2021 (vrátane tohto dňa)**

Ponuky predložené po lehote na predkladanie ponúk nebudú vyhodnotené. Predložené ponuky nemožno odvolať po uplynutí lehoty na predkladanie ponúk.

Platnosť cenových ponúk sa vzťahuje na obdobie poskytovania služieb, ktoré je uvedené v návrhu zmluvy.

**14. Lehota na vysvetľovanie informácií uvedených vo výzve a informácií týkajúcich sa predmetu zákazky**

Uchádzač môže požiadať obstarávateľa o písomné vysvetlenie informácií, ktoré sú uvedené vo výzve na predkladanie cenových ponúk a ktoré sa týkajú predmetu zákazky. Môže tak urobiť v termíne najneskôr do 02.02.2021 (vrátane tohto dňa). Žiadosť o vysvetlenie uchádzač zašle e-mailom na adresu obstarávateľa: peter.durkovsky@dpmz.sk. Obstarávateľ bezodkladne, najneskôr do 03.02.2021 (vrátane tohto dňa) podá záujemcovi/uchádzačovi písomne (e-mailom) vysvetlenie informácií a podmienok uvedených vo výzve a týkajúcich sa predmetu zákazky. Toto vysvetlenie spolu s otázkami zo žiadosti zašle súčasne všetkým osloveným subjektom a zverejní na svojom webovom sídle pri predmetnej zákazke. Ak bude potrebné, obstarávateľ primerane predĺži lehotu na predkladanie ponúk.

**15. Vyhodnotenie ponúk, informácia o výsledku vyhodnotenia cenových ponúk**

Po uplynutí lehoty na predkladanie ponúk obstarávateľ ponuky vyhodnotí, či uchádzač predložil všetky doklady požadované obstarávateľom vo výzve a či uchádzač splnil podmienky/požiadavky stanovené obstarávateľom na predmet zákazky. V prípade, že uchádzač splnil všetky stanovené podmienky/požiadavky vo výzve a predložil všetky požadované doklady, bude jeho ponuka vyhodnocovaná na základe hodnotiaceho kritéria, ktoré je uvedené v bode 11 tejto Výzvy. Stanovené bude umiestnenie uchádzačov v poradí a určený bude jeden úspešný uchádzač. Ak počas vyhodnotenia ponúk bude relevantné, obstarávateľ požiada uchádzača o vysvetlenie ponuky a určí lehotu na doručenie vysvetlenia.

Ponuky predložené obstarávateľovi sa zoradia podľa výšky ceny hodnotiaceho kritéria v EUR bez DPH a to od najnižšej ceny po najvyššiu cenu (vzostupne). Úspešným bude ten uchádzač, ktorý ponúkne najnižšiu cenu v EUR bez DPH za určené hodnotiace kritérium.

Ostatným uchádzačom, ktorí ponúkli vyššiu cenu ako úspešný uchádzač, bude priradené umiestnenie v poradí vzostupným spôsobom a to podľa výšky ceny v EUR bez DPH za hodnotiace kritérium. Uchádzači, ktorí sa umiestnia na druhom a ďalších miestach v poradí, budú vyhodnotení ako neúspešní uchádzači. V prípade, že ponuku predloží iba jeden uchádzač, porovnávanie ponúknutých cien nebude v rámci vyhodnotenia realizované a obstarávateľ posúdi (napr. v porovnaní s cenami dostupnými na trhu), či ponuku takéhoto uchádzača príjme, alebo uplatní možnosť zrušenia postupu zadávania zákazky na základe vyhradeného práva v tejto Výzve.

Obstarávateľ bezodkladne, najneskôr však do 16.02.2021 po vyhodnotení ponúk oznámi informáciu o výsledku vyhodnotenia ponúk každému uchádzačovi, ktorý predložil ponuku a informáciu o výsledku vyhodnotenia ponúk zverejní na svojom webovom sídle pri konkrétnej zákazke. Ak si to situácia v priebehu vyhodnocovania ponúk vyžiada, obstarávateľ si vyhradzuje právo v priebehu vyhodnocovania ponúk určiť novú lehotu na oznámenie informácie o výsledku vyhodnotenia ponúk a to aj opakovane. Zmena tejto lehoty bude vždy písomne oznámená všetkým uchádzačom a zverejnená bude na webovom sídle obstarávateľa pri konkrétnej zákazke. Obstarávateľ zdokumentuje priebeh verejného obstarávania a záznam uchováva v dokumentácii z obstarávania zákazky.

**16. Postup po vyhodnotení ponúk**

Po odoslaní informácie o výsledku vyhodnotenia cenových ponúk obstarávateľ písomne (e-mailom) vyzve úspešného uchádzača k doručeniu potvrdených rovnopisov zmlúv v listinnej forme a informuje ho o ďalšom postupe pri uzavretí zmluvy.

**17. Doplňujúce informácie**

1.Všetky výdavky a náklady spojené s prípravou a predkladaním ponuky znáša záujemca o zákazku bez finančného nároku voči obstarávateľovi a to bez ohľadu na výsledok tohto verejného obstarávania.

2.Obstarávateľ si vyhradzuje právo zrušiť postup zadávania zákazky v prípade, ak ponuka úspešného uchádzača alebo všetky predložené ponuky prekročia výšku finančných prostriedkov, ktorú môže obstarávateľ použiť na financovanie predmetu zákazky. Tiež si vyhradzuje právo zrušiť obstarávanie predmetu zákazky, ak sa zmenili okolnosti , za ktorých bolo obstarávanie začaté, alebo môže postup zadávania zákazky zrušiť, pokiaľ bola obstarávateľovi predložená iba jedna cenová ponuka, resp. ak iba jedna cenová ponuka splnila všetky požiadavky obstarávateľa uvedené vo Výzve na predkladanie cenových ponúk.

3.Obstarávateľ si vyhradzuje právo zrušiť toto obstarávanie aj v prípade, ak na predmet zákazky nebola predložená v lehote na predkladanie ponúk žiadna ponuka.

4.Obstarávateľ si vyhradzuje právo zrušiť verejné obstarávanie zákazky aj v prípade, ak na predmet zákazky (vyhodnocovaná na základe najnižšej ceny) boli predložené dve alebo viaceré rovnaké ceny spolu v EUR bez DPH špecifikované vo výzve ako hodnotiace kritérium, ktoré sú z hľadiska posudzovania v rámci vyhodnotenia na základe hodnotiaceho kritéria zároveň najnižšie spomedzi hodnotených ponúk.

**18. Zoznam príloh k výzve**

Príloha č. 1: Cenník

Príloha č. 2: Identifikačné údaje uchádzača a návrh na plnenie kritérií

Príloha č. 3: Čestné vyhlásenie

Príloha č. 4: Návrh zmluvy

Príloha č. 5: Čestné vyhlásenie

Zverejnenie zákazky: webové sídlo obstarávateľa

http://www.dpmz.sk/zakazky-s-nizkou-hodnotou/

**V Žiline, 28.01.2021**

Vypracoval: Ing. Peter Ďurkovský, odd. verejného obstarávania

**Výzva aktualizovaná: 03.02.2021**